CELEX: C2007/297/52
Language: fi
Date: 2007-12-08 00:00:00
Title: Asia C-479/07: Kanne 26.10.2007 — Ranskan tasavalta v. Euroopan unionin neuvosto

8.12.2007   
            
            
               FI
            
            
               Euroopan unionin virallinen lehti
            
            
               C 297/32
            
         Kanne 26.10.2007 — Ranskan tasavalta v. Euroopan unionin neuvosto
   (Asia C-479/07)
   (2007/C 297/52)
   Oikeudenkäyntikieli: ranska
   Asianosaiset
   
      Kantaja: Ranskan tasavalta (asiamiehet: E. Belliard, G. de Bergues ja A.-L. During)
   
      Vastaaja: Euroopan unionin neuvosto (asiamiehet: A. de Gregorio Merino ja M.-M. Joséphidès)
   Vaatimukset
   
               —
            
            
               Asetusten (EY) N:o 894/97, (EY) N:o 812/2004 ja (EY) N:o 2187/2005 muuttamisesta ajoverkkojen osalta 28.6.2007 annettu neuvoston asetus (EY) N:o 809/2007 (1) on kumottava.
            
         
               —
            
            
               Euroopan unionin neuvosto on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kanteellaan, joka on jätetty ensimmäisen oikeusasteen tuomioistuimen kirjaamoon 10.10.2007 (vastaanotettu faksilla 5.10.2007) ja joka on siirretty yhteisöjen tuomioistuimeen yhteisöjen tuomioistuimen perussäännön 51 artiklan ja 54 artiklan toisen kohdan nojalla ensimmäisen oikeusasteen tuomioistuimen (kahdeksas jaosto) 26.10.2007 antamalla määräyksellä, kantaja riitauttaa neuvoston asetukseen N:o 809/2007 hyväksymän ajoverkon määritelmän siltä osin kuin viimeksi mainitussa sisällytetään ajoverkkoihin vakautetut verkot kuten thonaille-verkko. Kyseisellä asetuksella on rikottu sekä perusteluvelvollisuutta että loukattu suhteellisuusperiaatetta ja syrjintäkiellon periaatetta, kun siinä on ulotettu asetuksissa N:o 894/2007, N:o 812/2004 ja N:o 2187/2005 ajoverkkojen osalta säädetty kielto koskemaan myös vakautettuja verkkoja kuten thonaille-verkkoa.
   Ensimmäisellä kanneperusteellaan kantaja väittää siis, että komissio on rikkonut perusteluvelvollisuuttaan, kun se ei ole maininnut riidanalaisessa asetuksessa yhtäältä syitä, joiden vuoksi se on sisällyttänyt vakautetut verkot ajoverkkoihin ja siten laajentanut mainitunlaisiin verkkoihin sovellettavien rajoitusten aineellista soveltamisalaa, ja toisaalta kun se ei ole maininnut niitä tieteellisiä ja teknisiä lausuntoja, joiden perusteella se on tehnyt mainitun toimenpiteen.
   Toisella kanneperusteellaan kantaja tuo esiin sen, että thonaille-verkon kaltaisten vakautettujen verkkojen kielto ei selvästikään sovellu edellä mainittujen asetusten päämäärän saavuttamiseen, sillä tämä päämäärä on rajoittaa ajoverkoilla harjoitettavan kalastustoiminnan valvomatonta laajenemista, ja ettei se myöskään sovellu sivusaaliiden rajoittamista koskevan tavoitteen saavuttamiseen. Koska thonaille-verkon avulla kalastaa vain erittäin pienessä mittakaavassa vähäinen määrä pienikokoisia aluksia, kyseessä on pikemminkin käsityöammatti, jota harjoitetaan pienessä osassa Välimeren rannikkoa ja jonka valvomattomasta laajenemisesta ei ole minkäänlaista vaaraa. Thonaille-verkkoon on lisäksi tehty teknisiä muutoksia sivusaaliiden riskin mahdollisimman suureksi vähentämiseksi ja erityisesti sellaisten sivusaaliiden vähentämiseksi, jotka ovat suojeltuja lajeja.
   Kolmannella kanneperusteellaan kantaja vetoaa lopuksi syrjintäkiellon periaatteen loukkaamiseen, koska riidanalaisessa asetuksessa thonaille-verkkoa kohdellaan samalla tavoin kuin ajoverkkoja, vaikka näihin ryhmiin kuuluvien verkkojen tilanne on erilainen sekä thonaille-verkolle tyypillisten teknisten ominaisuuksien vuoksi että siksi, että kyseessä on pieni määrä aluksia ja kalastusta harjoitetaan vähäisessä mittakaavassa.
   
      (1)  EUVL L 182, s. 1.